ફિલ્મની સ્ટોરી મહારાષ્ટ્રિયન વિલાસરાવ (શાહિદ કપૂર)ની આસપાસ ફરે છે. વિલાસરાવને ઍક્ટિંગનો કીડો છે અને તે બિચારો બૉલીવુડમાં સંઘર્ષ કરે છે, પણ હજારો લોકોની જેમ તેના ભાગે પણ ખાલી સ્ટ્રગલ લખાયેલી છે. પોતાના આ સંઘર્ષ દરમ્યાન એક દિવસ વિલાસને એક ફિલ્મમાં જુનિયર આર્ટિસ્ટનો રોલ મળે છે. આ રોલ માટે વિલાસે પોલીસ-ઇન્સ્પેક્ટર બનવાનું છે. તે ઇન્સ્પેક્ટર બને છે, પણ તે જ્યારે રસ્તા પર જતો હોય છે ત્યારે રસ્તા પર ગુનાહિત કૃત્ય ચાલતું હોય છે. એ જે કોઈ ઘટના બની રહી છે એ ઘટનામાં વિલાસરાવને કોઈ રસ નથી, પણ રાહદારીઓ તેને સાચો ઇન્સ્પેક્ટર માનીને તેને એમાં ધકેલે છે. વિલાસરાવ ક્રાઇમ થતો અટકાવે છે અને બધા તેની વાહવાહી કરે છે. બને છે એવું કે જે-તે વિસ્તારના પોલીસ પણ ક્યારેય એવી હિંમત નહોતા દેખાડતા જેવી હિંમત વિલાસરાવે દેખાડી દીધી છે. વિસ્તારના લોકો તો ઠીક, એ એરિયાનો પોલીસ-સ્ટાફ પણ એવું જ ધારી લે છે કે તે સાચો પોલીસ-ઇન્સ્પેક્ટર છે અને ગરબડ હવે અહીંથી શરૂ થાય છે. વિલાસરાવ નામના આ ઇન્સ્પેક્ટરની લોકચાહના છેક પોલીસ-કમિશનર (દર્શન જરીવાલા) સુધી પહોંચે છે. કમિશનર પણ વિલાસરાવને મળવા માટે બોલાવે છે. વિલાસરાવ મહામુશ્કેલીથી કમિશનરને સાચી વાત કહે છે ત્યાં તેની મા સાવિત્રી (પદ્મિની કોલ્હાપુરે) આવી ચડે છે. દીકરો ઍક્ટર બને એ તેને પણ પસંદ નહોતું, પણ દીકરાને ઇન્સ્પેક્ટરના સ્વાંગમાં જોઈને તે પણ ખુશ થઈ જાય છે. નાછૂટકે વિલાસે ઇન્સ્પેક્ટરનો રોલ આગળ ધપાવવો પડે છે. આ રોલ નિભાવતી વખતે જ તેની લાઇફમાં કાજલ (ઇલિએના ડિક્રુઝ) આવે છે. કાજલ પણ ઇન્સ્પેક્ટર વિલાસથી ઇમ્પþેસ થઈ જાય છે અને પ્રેમમાં પડે છે. ટૂંકમાં એવા સંજોગો ઊભા થઈ જાય છે કે વિલાસરાવ ખાખી વર્દી ઉતારી શકતો નથી અને એ ઉતારી શકતો નથી એમાં ડૉન (સૌરભ શુક્લા)ની નજરે ચડી જાય છે. બસ, એ પછી ગેરસમજણની ચકરડી ચાલુ થઈ જાય છે.